Sosiaali- ja terveysministeriön asetus

Terveyden ja hyvinvoinnin laitoksen maksullisista suoritteista

Sosiaali- ja terveysministeriön päätöksen mukaisesti säädetään valtion maksuperustelain (150/1992) 8 §:n nojalla, sellaisena kuin se on laissa 348/1994:

1 §

Soveltamisala

Tässä asetuksessa säädetään Terveyden ja hyvinvoinnin laitoksen, jäljempänä laitos, maksullisista suoritteista ja niiden perusteista.

2 §

Julkisoikeudelliset suoritteet

Valtion maksuperustelain (150/1992) 6 §:ssä tarkoitettuja julkisoikeudellisia suoritteita ovat:

1) imeväisen ja pikkulapsen ruokintaa koskevasta tiedotusaineistosta annetun sosiaali- ja terveysministeriön asetuksen (267/2010) 5 §:ssä tarkoitettu kaupallisen tiedotusaineiston ennakkohyväksyntä, josta laitos perii seuraavat maksut:

– alle 6 tuntia valmistelutyötä edellyttävä lausunto 320 euroa;

– kuusi tuntia tai sitä enemmän valmistelutyötä edellyttävä lausunto 800 euroa;

2) tartuntatautilain (1227/2016) 18 §:n 2 momentissa tarkoitettu laboratorioiden hyväksyntään liittyvä lausunto, josta laitos perii seuraavat maksut:

– 5 000 euroa lausuttavaa laajan toiminnan laboratoriota kohden; laajalla laboratoriotoiminnalla tarkoitetaan potilashoidon kannalta kriittistä tai menetelmällisesti vaativaa tai monenlaisia tutkimuspyyntöjä sisältävää kliinisen mikrobiologian laboratoriotoimintaa; lisäksi laajalla laboratoriotoiminnalla tarkoitetaan laboratorion toimintaa silloin, kun laboratorio toimii valvovana laboratoriona.

– 1 150 euroa lausuttavaa suppean toiminnan laboratoriota kohden; suppealla laboratoriotoiminnalla tarkoitetaan kliinisen mikrobiologian laboratoriotoiminnan harjoittamista edellä kuvattua laajan laboratoriotoiminnan kriteereitä suppeammassa laajuudessa.

– 300 euroa liitettäessä valvottava toimipiste valvovana laboratoriona toimivan laboratorion toimilupaan

– 300 euroa laboratorion toimintaedellytyksiin vaikuttavan muutoksen johdosta annettavasta lausunnosta;

3) oikeusgeneettisestä isyystutkimuksesta annetun lain (378/2005) 1 §:n 2 momentissa tarkoitettu oikeusgeneettinen isyystutkimus ja sen perusteella annettava lausunto, josta laitos perii 220 euroa tutkittavaa henkilöä kohden;

4) oikeusgeneettisestä isyystutkimuksesta annetun lain (378/2005) 11 §:n 1 momentissa tarkoitettu lausunto, josta laitos perii 100 euroa riippumatta tutkittavaksi ehdotettujen määrästä;

5) ulkomaalaislain (301/2004) 65 §:n 1 momentissa tarkoitettu perhesiteen selvittäminen, josta laitos perii 270 euroa tutkittavaa henkilöä kohden;

6) ulkomaalaislain (301/2004) 6 b §:n 1 momentissa tarkoitettu lausunto oikeuslääketieteellisestä tutkimuksesta oleskelulupaa Suomessa hakevan ulkomaalaisen tai perheenkokoajan iän selvittämiseksi, josta laitos perii 700 euroa tutkittavaa henkilöä kohden;

7) käyttölupapäätökset salassa pidettävistä rekistereistä, asiakirjoista tai näytteistä,joista laitos perii seuraavat kiinteät maksut:

– 500 euroa opinnäytetyöhön liittyvästä käyttölupapäätöksestä tai aineiston laajennuspäätöksestä;

– 750 euroa muusta käyttölupapäätöksestä tai aineiston laajennuspäätöksestä;

– 750 euroa kudosnäytteiden käyttölupapäätöksestä;

– 1 000 euroa kansainvälistä luovutusta koskevasta käyttölupapäätöksestä;

– 50 euroa aikaisemmin myönnetyn luvan jatkamista tai tarkistamista tai tutkimusryhmän täydentämistä koskevasta päätöksestä.

3 §

Liiketaloudellisesti hinnoiteltavat maksulliset suoritteet

Valtion maksuperustelain 7 §:n 1 momentissa tarkoitettuja muita suoritteita, jotka laitos hinnoittelee liiketaloudellisin perustein, ovat, jollei laista tai asetuksesta muuta johdu, seuraavat suoritteet:

1) toimeksiannosta tai tilauksesta laaditut tai tehdyt

– lausunnot;

– laboratoriomääritykset ja -tutkimukset sekä vastaavat;

– selvitykset ja tutkimukset;

– rokotteet ja muut biologiset valmisteet sekä tilauksesta tai pyynnöstä annetut rokotukset;

2) laitoksen omistamien näyte- ja tietoaineistojen käyttöön liittyvät päätökset ja palvelut sekä näytehallintaan liittyvät palvelut;

3) laitoksen omistamiin teollis- ja tekijänoikeuksiin liittyvien käyttöoikeuksien luovuttaminen;

4) myytäväksi toimitetut lehdet, julkaisut ja kustannuspalvelut;

5) muut kuin 4 §:ssä tarkoitetut valokopiot ja muut jäljennökset;

6) julkaisujen ja muun aineiston lähettäminen ja postitus, jos tämä ei sisälly niistä perittäviin hintoihin;

7) laitoksen hallussa olevien tilojen ja laitteiden käyttö sekä virasto- ja toimistopalvelut ulkopuolisille.

Valtion maksuperustelain 7 §:n 2 momentissa tarkoitettuja muita suoritteita, joissa laitoksella on tosiasiallinen yksinoikeus suoritteen tuottamiseen ja joissa maksu voidaan määrätä siten, että se vastaa tuotteen omakustannusarvoa, ovat tilauksesta laadittavat tilastot, koodistot ja tietotuotteet sekä laajat tietopalvelutehtävät.

Mitä edellä 1 momentin 7 kohdassa säädetään, ei koske Terveyden ja hyvinvoinnin laitoksesta annetun valtioneuvoston asetuksen (675/2008) 7 §:ssä tarkoitettujen tutkijoiden ja harjoittelijoiden käyttöön annettuja laitoksen tiloja, laitteita ja tarvikkeita.

4 §

Julkisuuslain mukaisten suoritteiden hinnoittelu

Laitos päättää maksuista, jotka peritään viranomaisten toiminnan julkisuudesta annetun lain (621/1999) 34 §:n 2 momentissa tarkoitetusta tiedon esille hakemisesta sekä 3 momentissa tarkoitetusta tiedon antamisesta jäljennöksenä tai tulosteena. Maksun suuruutta määrättäessä tulee ottaa huomioon mitä mainitussa pykälässä siitä säädetään.

5 §

Voimaantulo

Tämä asetus tulee voimaan 1 päivänä tammikuuta 2023 ja se on voimassa 31 päivään joulukuuta 2024 saakka.

Helsingissä xx päivänä joulukuuta 2022

Perhe- ja peruspalveluministeri Krista Kiuru

Erityisasiantuntija Niina Kiviaho